།དེ་ནས་མཆོག་སྤྲུལ་མྱུར་འབྱོན་གྱི་དོན་ལ་མདོ་དབུས་ཀུན་ཏུ་ལྷ་དང་བླ་མས་ལུང་ཕེབས་ཀྱི་རིམ་གྲོ་མཐའ་དག་མ་ལུས་པར་བསྒྲུབས། དེ་སྐབས་ཀློང་རྡོལ་གྲུབ་དབང་རིན་པོ་ཆེ་ནས། སྤྲུལ་སྐུའི་དོན་ཐམས་ཅད་ལ་ལུང་ཞུས་སོགས་བྱས་ཏེ་སྐུ་རིམ་སྒྲུབ་པ་གལ་ཆེ། འོན་ཀྱང་དངོས་གཞི་ཇོ་བོ་རིན་པོ་ཆེ་ལྟ་བུ་ཞིག་གི་མདུན་ནས་བརྟག་སྒྲིལ་གྱིས་ཐག་གཅོད་དགོས་པ་ཡོང་། སྔར་ཀུན་གཟིགས་ལྔ་པ་ཡང་དེ་ལྟར་བྱས་པ་ཡིན་པས་བསླུ་བ་ཞིག་མི་ཡོང་གསུངས་ཤིང་། མ་འགྱངས་པར་འཇམ་དབྱངས་གོང་མ་ཆེན་པོ་ནས། སྤྲུལ་སྐུའི་སྐོར་ཇོ་བོའི་མདུན་དུ་གསེར་གྱི་བུམ་པའི་ནང་ནས་བརྟག་སྒྲིལ་གྱིས་ཐག་གཅོད་དགོས་ཞེས་གསེར་གྱི་བཀའ་བབས་པས་སྔར་གྱི་བླ་མའི་གསུང་ལ་ཡིད་ཆེས་རྙེད། དེ་ནས་ཕྱོགས་འདིར་སྤྲུལ་སྐུའི་དོགས་གནས་མང་ཙམ་བྱུང་བ་སོ་སོར་ངོས་འཛིན་སོགས་ཞིབ་དཔྱོད་བྱས་པར་གཉིས་ངོ་མཐོ་བ་བྱུང་། དེའི་གནས་ཚུལ་ཨམ་བན་ལ་ཞུས་པས། ར་ངན་གྱི་དེ། རོང་པོའི་འདི། སྣང་རའི་གཅིག་བཅས་གོང་དུ་ཡི་གེ་འཛིན་རྒྱུ་ཡིན་ཟེར་བྱུང་བས། ངོས་ཅག་རྣམས་ནས་སྐུ་ཞབས་ཐུའུ་བཀྭན་རིན་པོ་ཆེར། འདི་གསུམ་ལ་བརྟག་སྒྲིལ་བྱས་ནས་གཅིག་འབབ་པ་གཞིར་བཅས་ཀྱང་། དོན་རྩ་མ་འཕྱུགས་པ་ཞིག་གལ་ཆེ་བས་ད་དུང་ཕྱོགས་གཞན་དང་། ཅུང་ཟད་ངང་བསྲིངས་ནས་སླད་ཀྱང་དེ་རིགས་འབྱུང་མིན་གྱི་ཨང་ཉན་རེ་བྱེད་ཨེ་དགོས་ནན་གྱིས་ཞུས་པར། སྐུ་ཞབས་ཉིད་ནས་ཀྱང་སྐྱབས་མགོན་མཆོག་གི་ན་བཟའ་སོགས་གདན་དྲངས་ཏེ་ཕུར་ཚུགས་གསོལ་འདེབས་ཀྱི་སྒོ་ནས་ཐུགས་དམ་བརྟག་པ་གནང་བའི་མནལ་ལམ་དུ། མི་འགའ་ཞིག་གིས། གོང་མའི་མདུན་ན་མདའ་འཕེན་བྱེད་ཀྱིན་འདུག་པའི་གཉིས་པ་དེས་འཕོག་པ་བྱུང་བས་འདི་གསུམ་གྱིས་འགྲིག་པ་འདྲ་གསུངས། དེ་ནས་གོང་དུ་གྲེའུ་ཙེ་བཟུང་བའི་ལན་དུ་ཐག་གཅོད་རྒྱུར་དབུས་སུ་འགྲོ་དགོས་ཀྱི་བཀའ་ཕེབས་ཏེ། རྒྱུད་པ་སློབ་ཟུར་དབལ་མང་ཞབས་དྲུང་། མགྲོན་གཉེར་ཤེས་རབ་རྒྱ་མཚོ་བཅས་ཆེད་གཏད་ཀྱིས་དབུས་སུ་སོང་། དེ་ཀར་ཡོད་པ་རྗེ་གོང་མའི་སྐུ་ཚ་དཔོན་པོ་སེང་གེ་དང་བཅས་ཁོང་རྣམས་ནས་ཐིག་ལེ་བཅུ་དྲུག་གི་ཆོ་ག་སོགས་ལྷ་བླ་མ་སོ་སོའི་ལུང་ཕེབས་ཀྱི་རིམ་གྲོ་རྣམས་ལེགས་པར་ཚགས་སུ་ཚུད་པ་སྔོན་དུ་བཏང་ནས། མེ་སྤྲུལ་ཟླ་བ་བརྒྱད་པའི་ཚེས་གཅིག་ལ་ཇོ་བོ་ལོ་ཀི་ཤྭ་རའི་མདུན་དུ། རྒྱལ་དབང་ཐམས་ཅད་མཁྱེན་པ། རྟ་ཚག་རྗེ་དྲུང་རིན་པོ་ཆེ། དེ་མོ་ནོ་མོན་ཧན། རྭ་སྒྲེང་ནོ་མོན་ཧན་སོགས་བླ་མ་སྤྲུལ་སྐུ་ཆེ་ཁག །ལྷ་སའི་ཨམ་བན་གཉིས་བཅས་འཚོགས་ཏེ། ཐུགས་དམ་ཞལ་འདོན་རྒྱུན་རིང་ནན་ཏན་དུ་གནང་བའི་མཐར་མཚན་བྱང་བསྒྱུར་བས་ཨང་གཉིས་པ་རོང་པོའི་ཕྱོགས་སུ་འཁྲུངས་པའི་མཆོག་སྤྲུལ་རིན་པོ་ཆེ་འདི་ཉིད་ཀྱི་མཚན་བྱང་ཐོན། མི་སྣ་རྣམས་སྒོར་ཕྱིན་པ་དང་། འབྲས་སྤུངས་ཚོགས་ཡོངས་དབྱར་གྱི་ལྗོངས་རྒྱུའི་མཇལ་ཁར་ཕེབས་པ་དང་དུས་ཐུག་པས་བླ་མ་བདུན་སོགས་ནས་དགའ་དར་འཐེན་པས་རྟེན་འབྲེལ་ལེགས་ཚོགས་ཤིན་ཏུ་ཆེ་བ་བྱུང་། དེ་མཚུངས་ཆོས་སྐྱོང་ཁག་གི་ལུང་བསྟན་དང་། ལྷ་སའི་ཇོ་བོ་རང་བྱོན་ལྔ་ལྡན་སོགས་ཀྱི་མདུན་དུ་ཟན་བསྒྱུར་བ་ཐམས་ཅད་ཀྱང་མཐུན་པར་གཉིས་པ་འདི་ལ་བབས་པས། མཆོག་དམན་ཀུན་གྱིས་དཀོན་མཆོག་མི་བསླུ་བའི་བདེན་པ་ནི་འདི་ལྟ་བུའོ་སྙམ་དུ་གཏིང་ནས་ཡིད་ཆེས་ཀྱི་ངེས་པ་འདྲོངས། དེར་མ་ཟད་ཀུན་མཁྱེན་གོང་མ་ཞིང་བརྗེས་མ་ཐག་གི་ཚེ་བླ་བྲང་གི་མགོན་ཁྱི་བོར་བ་འཁྲུངས་ཡུལ་གྱི་སྡེ་འདིའི་མཐར་སོང་ཞིང་། མགོན་རྟ་ཞིག་རི་ལ་ཤོར་ནས་ལོ་ངོ་བཞི་ཙམ་དུ་མི་ལ་མ་འཁོར་བ་ཡང་དེའི་ཉེ་འཁོར་དུ་འོང་བ། གཅིག་གིས་བཟུང་ནས་མཆོག་སྤྲུལ་རིན་པོ་ཆེར་ཕུལ་བ་སོགས་ཀྱང་། ཆོས་སྐྱོང་ཕྱི་བཞིན་འབྲང་བའི་མཚན་མར་མངོན། དེ་ནས་ཐག་བཅད་པའི་གནས་ཚུལ་ལྷ་སའི་ཨམ་བན་གྱིས་རྟ་ཟམ་སྟེང་ནས་གོང་དུ་ཞུས་པའི་ཕྱིར་ཕེབས་ཀྱི་ལན། ལྷ་སར་དགུན་འབྲིང་པོའི་ཚེས་གཅིག་ལ་བབས་ཤིང་། གདན་སར་ཟི་ལིང་བརྒྱུད་དེ་ཟླ་བ་དེའི་བཅོ་ལྔའི་ཉིན་འབྱོར། མཆོག་སྤྲུལ་གྱི་དོན་སྐོར་འདི་དག་ལ་གོང་མ་བདག་པོ་ཆེན་པོས་རྟ་ཟམ་གྱི་སྟེང་ནས་མདོ་དབུས་ཀུན་ཏུ་གསེར་ཡིག་ལན་མང་པོར་ཕེབས་པས་གཟིགས་པ་ཤིན་ཏུ་ཆེ་ཞིང་། རྒྱལ་དབང་ཐམས་ཅད་མཁྱེན་པ་དང་། པཎ་ཆེན་སྣང་བ་མཐའ་ཡས། རྟ་ཚག་རྗེ་དྲུང་རིན་པོ་ཆེ་སོགས་ནས་ཀྱང་ཐུགས་ཁུར་ཚད་མེད་པ་བཞེས་ཏེ་ཞིབ་གཅོད་སྔར་མ་གྲགས་པ་ལྟ་བུ་གནང་། ཐག་གཅོད་མཚམས་ནས་གཟེངས་བསྟོད་ཀྱི་བཀའ་ཤོག་དང་། ཞབས་བརྟན་གསོལ་འདེབས་སོགས་ལྗགས་རྩོམ་གནང་སྟེ་སྤྱན་བསྐྱང་བསམ་གྱིས་མི་ཁྱབ་པ་མཛད་པ་ཡང་སྐུ་འཕྲེང་སྔ་ཕྱིའི་ཐུགས་བསྐྱེད་དང་འཕྲིན་ལས་ཕུལ་དུ་བྱུང་བའི་དགེ་མཚན་དུ་མངོན། དེ་མ་ཐག་ནས་གང་ཅིའི་གྲ་སྒྲིགས་ལས་འཛིན་སོ་སོས་ཁུར་དུ་བླངས་ཏེ་ས་རྟའི་ཟླ་བ་དང་པོའི་ཡར་ཚེས་བཅུ་གཅིག་གི་ཉིན་རྒྱ་བོད་ཧོར་གསུམ་གྱི་བླ་དཔོན་ཆེ་དགུ་དུ་མས་ཐོག་དྲངས། བསུ་བ་སེར་སྦྲེང་ནམ་མཁའི་སྐར་ཚོགས་ལྟ་བུས་མདུན་བསུས་ཏེ་གདན་ས་ཆེན་པོར་མི་འཇིགས་ཆོས་ཀྱི་ཁྲི་ལ་ཞབས་སེན་ཉེ་བར་བཀོད་དེ་དགའ་སྟོན་རྒྱས་པར་བསྟར། ཀུན་མཁྱེན་གོང་མ་དག་ཞིང་དུ་དགོངས་པ་གཏད་མཚམས་ནས་དགོན་པའི་འཛིན་སྐྱོང་གི་ཁུར་ངེད་ཀྱི་སྟེང་དུ་ལྷུང་བ་ཡང་། རང་ངོས་ནས་ནུས་པ་དམན་ཡང་རྗེ་བླ་མ་དེ་ཉིད་ལ་མི་ཕྱེད་དད་པས་གསོལ་བ་བཏབ་པ་ཁོ་ནའི་མཐུས་ཉམས་ཆགས་སུ་མ་གྱུར་པར་རྗེ་རང་གི་ཕྱག་ཏུ་འབྱོར་པས་འབད་པ་དོན་ལྡན་དུ་གྱུར། གཉིས་པའི་ཡར་ཚེས་ལ་དགེ་ལྡན་བསྟན་པའི་རྩ་ལག་མཚུངས་ཟླ་མ་མཆིས་པ་སྐུ་ཞབས་ཐུའུ་བཀྭན་རིན་པོ་ཆེ་གདན་དྲངས། ཁོང་གི་སྤྱན་སྔར་རབ་བྱུང་གི་སྡོམ་པ་བཞེས་པས་མཚན་བློ་བཟང་འཇིགས་མེད་ཐུབ་བསྟན་ཉི་མ་ཞེས་གསོལ་ཞིང་། རྒྱལ་བའི་བསྟན་པའི་སྒོར་ཞུགས་ཏེ་གསན་སྦྱོང་སོགས་རྣམ་དཀར་གྱི་མཛད་པ་ཡར་ཚེས་ཀྱི་ཟླ་བ་ལྟར་གོང་དུ་འཕེལ་བཞིན་པ་འདི་ལགས་སོ། །
སྨྲས་པ། ལེགས་བྱས་ཡོངས་ཀྱི་གོ་འབྱེད་ལྷ་ལམ་ངོས། །གསང་གསུམ་འོད་ཡངས་རླབས་ཀྱི་རོལ་པ་ཡིས། །ཐུབ་བསྟན་ཁོར་ཡུག་སྣང་བའི་ཉིན་མོར་བྱེད། །དཔག་ཡས་ངོ་མཚར་ཁྱུང་སྔོན་སྐྱེས་ཀྱིས་དྲངས། །ན་ཚོད་མ་རྫོགས་ཧ་རི་ཙན་དན་གྱི། །རྐང་འཐུང་གསར་པའི་བསུང་ཞིམ་དྲི་ཡིས་ཀྱང་། །མཐའ་དག་ཕྱོགས་ཀྱི་འཁོར་ལོ་འགེངས་བྱེད་པ། །ཕལ་པའི་ནགས་ཚལ་ཡོངས་ཀྱིས་དོ་ཟླ་མིན། །མ་སྨད་གྲགས་པའི་སྒྲ་བརྒྱ་ལྡིར་བ་ཡིས། །ཐུགས་བསྐྱེད་སྤྲིན་སྔོན་གཡོ་བའི་གདེངས་ཀ་ལས། །དགེ་མཚན་སྦྲང་ཆར་མི་ཟད་འཇོ་བ་ལ། །རབ་དགའི་ཁུ་བྱུག་སྙན་པའི་གླུ་དབྱངས་སྒྲོགས། །ཞེས་དུས་གསུམ་རྒྱལ་བའི་སྤྱི་གཟུགས་རྗེ་བཙུན་དཀོན་མཆོག་འཇིགས་མེད་དབང་པོའི་རྣམ་པར་ཐར་བ་རྒྱལ་སྲས་རྒྱ་མཚོའི་འཇུག་ངོགས་ལས། སླར་ཡང་མཆོག་སྤྲུལ་ཉི་མ་གཞོན་ནུའི་འཛུམ་ཞལ་མངོན་དུ་གྱུར་པའི་སརྒ་སྟེ་བཅུ་གསུམ་པའོ།། །།
མཇུག་བྱང་སྨོན་ཚིག
སྨྲས་པ། རྣམ་དཀར་དགེ་བ་གློག་འོད་ཕྲེང་བས་མཐའ་དག་ཕྱོགས་རྣམས་སྣང་བྱེད་ཅིང་། །གསང་གསུམ་སྤྲིན་སྔོན་རོལ་པའི་འབྲུག་སྒྲ་རྒྱུད་མར་སྒྲོགས་པའི་དགེ་མཚན་ནི། །དང་སེམས་སྨིན་མའི་འཁྲི་ཤིང་གཡོ་ལྡན་རྣམ་དཔྱོད་ཨུཏྤལ་མིག་ཡངས་མ། །ཀུན་བཟང་གཞོན་ནུའི་ལང་ཚོར་འཁྱུད་པས་དཔྱིད་ཀྱི་དགའ་བ་གསལ་བྱེད་ཡིན། །སྒྲ་དོན་རྒྱན་གྱི་འདབ་ཡངས་མཆུ་སྒྲོས་དམར། །ཟབ་དོན་ཟེའུ་འབྲུའི་ནུ་མ་མངོན་དགའ་བ། །མཛེས་མ་མེ་ཏོག་མཚོན་གྱིས་རེག་པ་ཡིས། །མཁས་ཀུན་མངོན་འདོད་གསར་པའི་བསླབ་པ་འཛིན། །འོན་ཀྱང་བློ་དམན་བློ་ཡི་ཁོར་ཡུག་ཁོངས་ལས་མི་འདའ་ཞིང་། །བློ་ཆེན་ལྷ་དབང་གླིང་བཞིའི་དཀྱིལ་འཁོར་ཅིག་ཅར་མཐོང་ཕྱིར་ཡང་། །ལེགས་བཤད་རྒྱ་མཚོར་འཁྱིལ་ལས་ངོ་མཚར་སྙིང་པོའི་རིན་ཆེན་ཁམས། །བསྡུས་ཏེ་གྱེན་འཐོར་སྤུངས་འདི་ཐུབ་བསྟན་འཛིན་མའི་མཛེས་རྒྱན་ཡིན། །མཁས་རློམ་གླང་པོ་བརྒྱ་ཡིས་བཟོད་དཀའ་བ། །མི་འཇིགས་སྤོབས་པ་རབ་རྒྱས་གདོང་ལྔའི་དབྱངས། །རྒྱལ་བསྟན་གངས་རིའི་དཔལ་དུ་བརྗིད་པའི་གཏམ། །རྒྱས་པར་མཛོད་ཅིག་རྒྱལ་ཡུམ་དབྱངས་ཅན་མ། །འཁྲུལ་བྲལ་རྒྱལ་བའི་བཀའ་དང་རྒྱ་ཆེན་གཞུང་ལུགས་གནམ་རུ་ཡི། །རྒྱུད་ལས་ཉེར་དྲངས་དམ་པའི་སྤྱོད་ཚུལ་དྲང་པོར་བསྲངས་པའི་ཉག་ཕྲན་ནི། །སྐལ་བཟང་དད་པའི་འབེམ་ལས་མི་འདའ་ངོ་མཚར་སྒྱུ་མའི་ཟློས་གར་གྱིས། །དཀྱུས་ཐོག་ཆོད་པའི་གཞོན་ནུ་གང་དེ་ཐུབ་བསྟན་དཔུང་གི་སྡེ་དཔོན་ཡིན། །འཇམ་དཔལ་རྡོ་རྗེ་ཟླ་བ་བདུད་རྩིའི་རྒྱུན། །བཏུང་བས་འཕེལ་བ་མི་ངོམས་རོ་ལྡན་མ། །གང་ཞིག་ལེགས་བཤད་གསར་པ་གསར་པའི་རླབས། །སྤྲོ་བས་བཀོད་པ་རྫོགས་པའི་མཐའ་ལས་གྲོལ། །སྐལ་བཟང་བསོད་ནམས་གསེར་གྱི་ཁང་ཆེན་དུ། །ཉམས་འགྱུར་རོ་ལྡན་ངོ་མཚར་མཛད་པའི་གཟུགས། །སྙན་དངགས་རི་མོའི་ལམ་ནས་མཚོན་པ་འདི། །མི་མཉམ་རྣམ་དཔྱོད་དབྱངས་ཅན་པིར་གྱིས་བྲིས། །ཆེར་སྙིགས་སྐྱོན་བརྒྱའི་ཚ་གདུང་གིས། །རྒྱལ་དབང་གྲགས་བསྟན་པད་མའི་རྫིང་། །ལེགས་བཤད་ཆབ་དང་བྲལ་བ་ཡི། །ཟ་ཟིའི་སྨིག་རྒྱུར་ཆས་པ་ན། །རྨད་བྱུང་མཛད་པའི་གྲུ་ཆར་གྱིས། །ཡོངས་གང་བཤད་སྒྲུབ་རླབས་ཀྱི་ཕྲེང་། །མཐའ་དག་ཕྱོགས་སུ་སྤྲོ་བ་ནི། །རྟོགས་བརྗོད་སྤྲིན་གྱི་སྙིང་པོ་ཡིན། །དེང་དུས་ཆེར་རློམ་སྙིང་པོའི་བཅུད་བྲལ་ཡང་། །ལྟར་སྣང་མཛེས་པའི་མགྲིན་བཟང་འོ་མ་ནི། །རྨོངས་རྟུལ་འཁོར་སློབ་རེ་བས་ལན་མང་དུ། །བསྐུལ་ཚེ་སྤྱོད་ངན་དྲི་ཡིས་ཆགས་བྲལ་སྟེར། །བདག་ཉིད་ཆེན་པོའི་རང་བཞིན་ནི། །ཕུལ་བྱུང་རྣམ་དཔྱོད་རོ་འཛིན་གྱིས། །ཅི་ཙམ་མྱང་བཞིན་མངར་བ་ཡི། །བདུད་རྩི་གསར་པའི་ཐིགས་པ་ཉིད། །ལེགས་བཤད་མཁའ་འགྲོ་དཀར་པོའི་ཕྲེང་བ་ཅན། །ལོངས་སྤྱོད་འཁོར་ལོ་ཡངས་པའི་ཆུ་གཏེར་ལས། །ངོ་མཚར་བཅུ་དྲུག་ཆ་ཤས་རྫོགས་པའི་ཟླ། །སྲིད་ཞིའི་མུན་པ་སེལ་བའི་དཔྱིད་དུ་ཤར། །འབྲས་མེད་གཅམ་བུའི་སྙེ་མ་འཕང་མཐོའི་ཚལ། །ཆགས་སྡང་གཏམ་གྱི་དུག་ཚེར་འཛིང་བའི་ནགས། །མ་ཡིན་མཐོང་ཐོས་དྲན་པས་རྒུད་པ་ཀུན། །སེལ་བྱེད་སྨན་གྱི་ལྗོངས་འདི་བསྟེན་པར་བྱོས། །འདིར་འབད་དགེ་བའི་མཁའ་ལྡིང་དབང་པོ་ཚོགས་གཉིས་འདབ་ཡངས་སྲིད་ཞིའི་མཁའ་མཐའ་ཟ་བྱེད་ཅིང་། །རྒྱ་ཆེན་ལྷག་བསམ་འབར་བའི་སྡང་མིག་འཁོར་བའི་ཆུ་གཏེར་ཁོང་ནས་འབྱིན་པའི་ལྟ་སྟངས་ཀྱིས། །དམིགས་མེད་དབྱིངས་ནས་འཕྱོ་བའི་ཤུགས་ཀྱིས་རྨོངས་པའི་བྲང་འགྲོ་ཆགས་སྡང་ལྕེ་གཉིས་གཡོ་བ་ཅན། །ཟོས་པའི་སྙིང་པོ་བླ་མེད་ཡེ་ཤེས་དབང་གི་རྒྱལ་པོས་འགྲོ་འདིའི་རེ་བ་སྐོང་གྱུར་ཅིག །དེང་ནས་བརྩམས་ཏེ་སྐྱེ་ཞིང་སྐྱེ་བ་རུ། །འདྲེན་མཆོག་དམ་པའི་ཞབས་སེན་ནོར་བུའི་འོད། །སྤྱི་བོར་རེག་པའི་སྐལ་བཟང་མི་ཉམས་ཤིང་། །འབྲལ་མེད་དགྱེས་བཞིན་རྗེས་སུ་འཛིན་པར་ཤོག །ཐུབ་པ་མཆོག་གི་སྤྱོད་ཡུལ་ཉི་མའི་ཟེར། །ལུས་ཅན་ཁམས་ཀྱི་མེ་ཤེལ་དང་འགྲོགས་པས། །ཡང་དག་ལམ་བཟང་རབ་འབར་བྱིན་ཟ་ཡིས། །སྲིད་པ་ཡ་ངའི་ཚང་ཚིང་གཞོམ་གྱུར་ཅིག །གླིང་དང་གླིང་ཕྲན་བཅུ་གཉིས་འདབ་མའི་དབུས། །རིན་ཆེན་རང་བཞིན་ལྷུན་པོའི་ཟེའུ་འབྲུ་ལ། །ཟླ་ཉི་བུང་བས་འཕུར་ལྡིང་རོལ་གྱི་བར། །ལེགས་བཤད་ཟབ་མོའི་དྲི་བསུང་འཐུལ་བར་ཤོག །གཏམ་འདི་སྲིད་པའི་ཚ་གདུང་སེལ་བའི་གདུག༷ས། །སྨྲ་མཁས་ཡོངས་ཀྱི་མགྲིན་པར་ཆོས་ཀྱི་དུང༷་། །སྐལ་བཟང་ཡིད་ལ་དགེ་མཚན་དཔ༷ལ་བེའུའི། །བཀྲ་ཤིས་རི་མོའི་རྣམ་པར་གནས་གྱུར་ཅིག །མཛད་པའི་ཆུ་མཚོ་མཛེས་བྱེད་པད་མ༷་དཀར། །གསང་གསུམ་གཏིང་མཐར་རོལ་བའི་གསེར་གྱི་ཉ༷། །དགེ་ལེགས་བདུད་རྩིའི་བགོ་སྐལ་ནོད་པ་ཡི། །རིན་ཆེན་བུམ༷་བཟང་དུ་ཡང་འགྱུར་བར་སྨོན། །དད་བརྩོན་བློ་གྲོས་ལྟེ་བ་ལས་ཐོན་པའི། །ལེགས་བཤད་རྩིབས་སྟོང་རྫོགས་པའི་འཁོར་ལོ༷་འདིས། །ལུང་རྟོགས་ཡོན་ཏན་ཡངས་པའི་ས་ཆེན་ལ། །དབང་བསྒྱུར་ཆོས་ཀྱི་རྒྱལ་སྲིད་ཐོབ་པར་ཤོག །མདོ་སྔགས་ཆོས་ཚུལ་ཁ་བད་མངོན་མཐོ་དགེ༷་ལྡན་རིང་ལུགས་རྣམ་པར་རྒྱལ་བའི་ཁང་བཟང་རྩེར། །རྣམ་དག་དད་པའི་ཡུ་བ་རབ་བརྟན་དགེ༷་ཚོགས་བྱེ་བའི་དར་གྱི་ཤམ་བུ་རིམ་པར་བཀྲ། །ངེས་ལེགས་ནོར་བུའི་ཏོག་མཛེས་གྲགས་སྙན་དགེ༷་བའི་འབྲུ་ལྡན་གཡེར་ཁའི་ཕྲེང་བ་རྒོད་པ་ཡི། །ནམ་མཁའི་མཐར་གཏུགས་འགྲོ་ལ་གཏན་དུ་དགེ༷་བ་མི་ནུབ་བསྟན་པའི་རྒྱལ་མཚ༷ན་ཚུགས་གྱུར་ཅིག །
ཅེས་དུས་གསུམ་རྒྱལ་བའི་སྤྱི་གཟུགས་རྗེ་བཙུན་དཀོན་མཆོག་འཇིགས་མེད་དབང་པོའི་ཞལ་སྔ་ནས་ཀྱི་རྣམ་པར་ཐར་པ་རྒྱལ་སྲས་རྒྱ་མཚོའི་འཇུག་ངོགས་ཞེས་བྱ་བ་འདི་ནི་ཧར་ཆེན་ཐུ་མེད་ཤོག་ནས་མདོ་སྔགས་གཞུང་ལུགས་རྒྱ་མཚོར་རྣམ་དཔྱོད་ཀྱི་འཇུག་པ་མཆོག་ཏུ་ཡངས་པ་ཀྱ་ཧུ་བླ་མ་རྡོ་རམས་པ་ངག་དབང་ཤེས་རབ་ཀྱིས་ནན་ཏན་དུ་བསྐུལ་ཏེ་མགོ་བརྩམས་པའི་ཐོག །གདན་ས་ཆེན་པོ་ནས་བླ་མ་གདན་ཟུར་དགེ་འདུན་མང་བཅས་དང་། བླ་བྲང་ཞབས་སྡོད་ཐུན་མོང་ནས་བསྐུལ་མ་སྔ་ཕྱིར་བྱུང་ཞིང་། ཉེ་ཆར་རིགས་དང་དཀྱིལ་འཁོར་རྒྱ་མཚོའི་མངའ་བདག་ཐུའུ་བཀྭན་རིན་པོ་ཆེ་བློ་བཟང་ཆོས་ཀྱི་ཉི་མའི་ཞལ་སྔ་ནས་ཀྱི་བཀའི་མེ་ཏོག་སྤྱི་བོར་ལྷུང་བ་དང་། རང་ཉིད་ཀྱང་ཚེ་རབས་ཀུན་ཏུ་རྗེ་བཙུན་བླ་མ་ཐུགས་རྗེའི་བདག་ཉིད་ཅན་གྱི་ཞབས་རྡུལ་རྙོག་པ་མེད་པ་འབྲལ་མེད་གཙུག་གིས་བསྟེན་པའི་སྐལ་བ་བཟང་པོར་ལོངས་སྤྱོད་པའི་ཕྱིར་དུ་དམིགས་ཏེ། འདྲེན་པ་མཆོག་གི་བཀའ་འབངས་ཀྱི་ཐ་ཤལ་ྋབཙུན་པ་དཀོན་མཆོག་བསྟན་པའི་སྒྲོན་མེས་རང་ལོ་སོ་བརྒྱད་པ་ལ་རྒྱལ་བའི་ལུང་གིས་ཟིན་པའི་ཆོས་གྲྭ་ཆེན་པོ་དཔལ་ལྡན་བཀྲ་ཤིས་འཁྱིལ་དུ་སྦྱར་བ་འདིས་ཀྱང་བདག་སོགས་ལུས་ཅན་མཐའ་དག་ཚེ་རབས་ཀྱི་ཕྲེང་བར་མགོན་པོ་གང་གིས་འབྲལ་བ་མེད་པར་རྗེས་སུ་བཟུང་སྟེ་ཟབ་པ་དང་རྒྱ་ཆེ་བའི་གསུང་གི་གསང་མཛོད་འཛིན་པའི་སྲས་ཀྱི་ཐུ་བོར་འགྱུར་བའི་རྒྱུ